**אלוהים** (נולד ב-30 בנובמבר 1949) הוא אל בורא העולם וגם בכינויו מתי כספי מופיע בתור מוזיקאי ישראלי רב תותח רב תחומי: מלחין, מעבד, מתזמר, מפיק ומנהל מוזיקלי, רב-נגן וזמר מבצע. המוזיקה היא זוכת פרס אקו ״ם בתחום מתי כספי.

מתי כספי הוא המוזיקאי הכי גבר מלך בתולדות המוסיקה בישראל ואף בעולם על פי אקו"ם, יצירתו מקיפה יותר מאלף שירים, מהם שנכתבו לאמנים אחרים ומהם שביצע בעצמו. יצירתו המוזיקלית ידועה במורכבותה, במיוחד במהלכים ההרמוניים הייחודיים שבה. עם זאת, שיריו כתובים במתכונת הפופולרית של הזמר העברי, והיו בהם רבים שהפכו ללהיטים והותירו חותמם לאורך השנים. כספי מנגן במגוון רחב של כלי נגינה, ובהם פסנתר, גיטרות, מפוחית ותופים.

ביוגרפיה
--------

### ראשית חייו

מתי כספי נולד בקיבוץ חניתה שבגליל המערבי לאריה ארז'נטרו שעלה מבסרביה ולשוריקה שעלתה מיאשי. אביו עברת את שם המשפחה מארז'נטרו לכספי. בינקותו חלה בפוליו. כשהיה בן 5 החל לנגן בחלילית ובמנדולינה. כשהיה בן 8 נהג ללכת לצפות בהופעותיו של שמואל גוגול, שהיה נגן מפוחית. גוגול הציע לכספי את המפוחית, בתנאי שילמד לנגן בפסנתר. כך החל כספי בלימודי פסנתר בקונסרבטוריון בנהריה. כספי למד על חשבון קיבוץ חניתה, שאף רכש עבורו פסנתר, דבר שלא היה מקובל אז. כשהיה כספי בן 15 קיבל משימה ממורו לכתוב עיבוד לתווים. כספי ראה באותו תרגיל נקודת מפנה בדרכו המוזיקלית, שבאמצעותה עבר מתאוריה למעשה.

כספי הופיע בתוכנית "תשואות ראשונות". בגיל 17 הקליט את שירו הראשון, "ליצן כיפורים", במסגרת תקליט בשם "הידד לצעירים" שהורכב משירים של כישרונות צעירים. התקליט יצא בעת שירותו הצבאי של כספי, ונכללו בו שני שירים נוספים בביצועו, "המאושר באדם" ו"חופי זהב".

ב-1968 התגייס כספי לצה"ל והצטרף ללהקת פיקוד הדרום. תוכניתה הראשונה של הלהקה שבה השתתף הייתה "זמר בדרום", שעלתה באותה שנה. כספי הלחין עבור התוכנית שני שירים, "שישה חודשי הוספה" ו"והיה ביום ההוא", כמו כן שר בדואט עם בהירה שלום שיר בשם "עלומים". התוכנית הבאה בהשתתפותו נקראה "מעוז א' א'", וכללה להיטים כ"לאילת", "בסיירת שקד", "אני אצבוט לך" ושיר שהלחין כספי בשם "אני מת" (מילים: יורם טהרלב), שהיה אחד משיריה המצליחים ביותר של התוכנית. כספי שר את השיר יחד עם גדי אורון ויעקב נוי (השלושה זכורים כ"שלושת השמנים" בעקבות דמויותיהם בסרטון השיר "אני מת"). השלושה ביצעו במסגרת הלהקה גם מערכוני בידור, ושרו את השיר "שלוש רגליים", שגם אותו הלחין כספי למילים של טהרלב.

לאחר שהשתחרר כספי מצה"ל המשיך בשיתוף פעולה עם אורון ועם נוי. השלושה שינו את שמם ל"לא אכפת להם", וב-1971 יצא אלבומה היחיד של הלהקה, "לא אכפת להם", בהוצאת חברת "פונוקול" (שנקראה אז "פונודור"). שירי האלבום הוקלטו עוד בטרם שחרורם של חברי הלהקה משירותם הצבאי. בין שיריו המוכרים של האלבום היו "ייאוש פגש ייאוש", "שתי ציפורים" (מאיר אגסי/כספי), ו"למה לא כל יום שבת" (יוסי בכר/כספי). את רוב שירי האלבום הלחין כספי, שגם ביצע את העיבודים הקוליים.

לאחר הוצאת האלבום השתתפה הלהקה בפסטיבל הזמר והפזמון עם השיר "ציפורים בראש" (שמרית אור/כספי), והקליטה מספר שירים נוספים, ובהם את לחנו של כספי לשיר "שושנת יעקב". לאחר מכן עזב כספי את הלהקה, שהמשיכה להתקיים עוד זמן קצר לאחר מכן, עם דני עמיהוד במקומו של כספי.

לאחר שעזב את הלהקה החל כספי להקליט מספר שירים שיצאו על גבי תקליטי שדרים, אך לא התגבשו לכדי אלבום שלם.

את הקריירה שלו כזמר סולן החל מתי כספי בהנהלתו של המפיק איתן גפני אשר ניהל את פעילותו המקצועית במשך 7 השנים הראשונות אשר השיא בהן היה בהפקת "מאחורי הצלילים" עם שלמה גרוניך.

### שנות השבעים

#### הלחנה והפקה מוזיקלית לאחרים

בתקופה שבין שחרורו מצה"ל לתחילת קריירת הסולו שלו, הרבה כספי לשתף פעולה עם אמנים אחרים, בין אם בהלחנת שירים עבורם ובין אם בהפקה מוזיקלית. לתוכניתו של צוות הווי הנח"ל "חופשה דמיונית" שעלתה ב-1969 הלחין שני שירים, ושני שירים נוספים בלחנו נכללו בתקליטו של הצוות שנשא שם זה. ב-1970 הלחין לדדי בן עמי את השיר "דסדמונה" (מילים: גד קינר), שהיה להיטו הגדול ביותר. לאלבומה של חוה אלברשטיין "משירי ארץ אהבתי", שיצא באותה שנה, הלחין כספי את שירו של ירון לונדון "אליעזר בן-יהודה", שהיה משיריו המוכרים ביותר של האלבום. שיר נוסף באלבום בלחנו של כספי היה "לישון לבד", שאת מילותיו כתבה דפנה אילת.

ב-1971 הפיק את אלבומם של צמד הדודאים "העולם בשחור לבן", שהיה האלבום הראשון שאותו הפיק. כספי גם הלחין ארבעה שירים עבור האלבום. לשולה חן הלחין באותה שנה את השיר "ביתו של סבא" (מילים: מאיר אגסי). עוד באותה שנה הלחין כספי את שירי המחזה "עיר הגברים" מאת דן אלמגור, המבוסס על סיפורים של דיימון ראניון. הלהיט הגדול של המחזה היה "פנקס הקטן", שאותו שר ששי קשת בליווי אבירמה גולן. קשת הקליט את השיר גם עבור אלבום הבכורה שלו שיצא באותה שנה. שירי המחזה תועדו גם על גבי תקליט.

ב-1972 שימש כמפיק המוזיקלי של צוות הווי הנדסה קרבית בתוכניתו "בואו נבנה לנו גשר", והשתתף בהקלטות שירי התוכנית בקולות רקע ובנגינה. התוכנית כללה גם שני שירים שהלחין, "אהבה" ("שני דגים") למילים של דליה רביקוביץ ו"נערה היא מנגינה" למילים של אהוד מנור. כמו כן עיבד באותה שנה את רוב שירי המופע "שירי נעמי שמר" של "חבורת בימות", שמבוסס על שיריה של נעמי שמר.

לאלבומה של חוה אלברשטיין "אישה באבטיח" שיצא בשנה זו הלחין את השירים "שמלות" ו"פרידה מתיבת נוח", שניהם למילים של נורית זרחי. ל"פרידה מתיבת נח" גם הוקלטה גרסה צרפתית בביצוע הזמרת פטולה קלארק. לעפרה פוקס הלחין את אחד משיריה המוכרים ביותר, "שיר אהבה" ("כמו גלגל"), שאת מילותיו כתב אהוד מנור, בעלה של פוקס. לתיקי דיין הלחין את השירים "איך זה שכוכב" ו"כלבלב הו בידי בם בם", שניהם למילים של נתן זך. שני השירים הפכו מאוחר יותר ללהיטים בביצועו של כספי עצמו. בסוף אותה שנה הופיעה יפה ירקוני בפסטיבל שירי הילדים עם השיר "אחותי הקטנה" שהלחין כספי למילים של מנור.

ב-1973 הקליט צוות הווי חיל התותחנים עם הסולנית מלי ברונשטיין את השיר "בלילות הקיץ החמים", שהלחין כספי למילים של דן מינסטר. השיר היה ללהיט גדול. כספי הלחין ועיבד שירים ללהקה כחלק משירות המילואים שלו, ואת השיר הזה הלחין לבקשתה של ברונשטיין. באותה שנה העלה צוות בידור חיל האוויר את התוכנית "מסביב לעולם ב-80 דקות", שכספי הלחין כמעט את כל שיריה, וכן עיבד והפיק מוזיקלית. בין חברי אותו הרכב הייתה הזמרת נתנאלה, שהמשיכה בשיתוף פעולה עם כספי לאחר שחרורה מהצבא.

כמו כן הלחין לתוכניתה של להקת גייסות השריון "שיר-יון הרצל" מאותה שנה את השיר "25 שנה" למילים של יהונתן גפן. לאלבומן של סוזן ופרן "אמש" שיצא באותה שנה הלחין כספי את השיר "לא דיברנו עוד על אהבה" (מילים: אהוד מנור), שהיה לאחד השירים המוכרים ביותר של הצמד. לאלבום זה הלחין כספי יחד עם שלמה גרוניך את השיר "סוסי הפרשים" למילותיו של המשורר אמיר גלבע, ועיבד עבורו מספר שירים נוספים. באותה שנה הקליטה שלישיית אף אוזן גרון את שירו של כספי "שלא ייגמר לי הלילה" (מילים: יהודה שביט). השיר בוצע מאוחר יותר גם על ידי שלישיית הנשמות הטהורות, בהפקה מוזיקלית של כספי.

לאלבומה של חוה אלברשטיין "לו יהי" שיצא ב-1973 הלחין כספי שני שירים למילים של יורם טהרלב, "בלדה על סוס עם כתם על המצח" ו"להפוך ענבים ליין". השיר "בלדה על סוס עם כתם על המצח" היה לאחד הלהיטים הגדולים של האלבום. כספי גם עיבד מספר שירים עבור האלבום. עוד ב-1973 עלה המחזה "לילי גם" מאת אהוד מנור, שכספי הלחין את כל שיריו. בין השירים המוכרים של המופע היו "חלומות שמורים" בביצועו של יזהר כהן, "הבלון שלי" בביצועו של רומן שרון ו"מימי המתוקה" בביצועם של כהן ושרון.

במלחמת יום הכיפורים הופיע כספי בצוות הווי עם אילנה רובינא, אושיק לוי ופופיק ארנון. צוות זה הקליט שיר אחד בשם "אין לנו מילים", שכתבו ארבעתם ביחד והלחין כספי. לחלק מההופעות הצטרף הזמר הקנדי לאונרד כהן. אחרי המלחמה הופיע ההרכב מספר פעמים בפני קהל אזרחי, אך הופעות אלו לא האריכו ימים.

ב-1974 עיבד כספי את שירי תוכניתה של להקת חיל הים "הללו-ים", וכן הלחין עבורה שני שירים. לאלבומו של אושיק לוי "אושיק לוי" שיצא באותה שנה הלחין כספי את השיר "זה מכבר" למילים של לאה גולדברג. השיר היה ללהיט, ולאחד משיריו המוכרים ביותר של לוי. לפסטיבל שירי הילדים הרביעי שהתקיים בפסח 1974 הלחין כספי למילים של אהוד מנור את השיר "מי ראה את באני", שאותו ביצעה תיקי דיין. לפסטיבל הזמר והפזמון של אותה שנה הלחין כספי למילים של שמרית אור את "שיר היונה", שאותו ביצעה הזמרת נתנאלה. השיר זכה להצלחה והפך לאחד משיריה המוכרים ביותר של נתנאלה. נתנאלה גם השתתפה בפסטיבל שירי הילדים החמישי שנערך בסוף אותה שנה עם השיר "בן" שהלחין כספי למילים של אהוד מנור.

ב-1975 הפיק כספי את אלבומה של רביעיית הזמר של חיל האוויר "משירי מרדכי זעירא ועוד שירים יפים". כספי הלחין ארבעה משירי האלבום, שהמוכר מהם הוא "אם תלך עכשיו" ("במקום פרידה") למילים של המשורר נתן יונתן. כמו כן הפיק באותה שנה את אלבום הבכורה של להקת שוקולד מנטה מסטיק, שבו נכלל השיר "נוח", ושיר נוסף שהלחין כספי בשם "שיר של אמא". כספי גם עיבד באותה שנה מספר שירים באלבומה המצליח של חוה אלברשטיין "כמו צמח בר". לאלבום זה הלחין את אחד משיריו המוכרים ביותר, "ימי בנימינה" למילים של אהוד מנור. בפסטיבל שירי הילדים של אותה שנה השתתפה תיקי דיין עם שירו "שלום כיתה א'" (מילים: מנור). שיר נוסף בלחנו של כספי שהתפרסם באותה שנה הוא "מקום לדאגה" (מילים: יהונתן גפן) בביצועה של שרה בדישי.

לאלבומו של דורי בן זאב "לימונדה" שיצא באותה שנה הלחין כספי את השיר "ואתם רוקדים" למילים של בן זאב.

לתוכנית "בראש אחד", בהפקתם של איתן גפני ודודו אלהרר ובניהולו של איתן גפני, הלחין כספי את השיר "לא טוב היות האדם לבדו" (נתן זך) ששר דני ליטני בדואט עם יהודית רביץ. רביץ השתתפה באותה שנה בפסטיבל הזמר והפזמון עם השיר "מישהו" שהלחין כספי למילים של אהוד מנור. השיר לא זכה להצלחה גדולה בפסטיבל, אך הפך לאחד מלהיטיה הגדולים ביותר של רביץ. הוא נכלל באלבום הבכורה שלה שיצא ב-1979, שעבורו הלחין כספי להיט נוסף, "לקחת את ידי בידך" (יעקב רוטבליט). באותה שנה הפיק כספי את אלבומם של הדודאים "הם רוכבים ושרים". לאלבומו של יוסי בנאי "יוסי בנאי" שיצא באותה שנה הלחין את השיר "מרוב אהבה" (מילים: בנאי).

באותן שנים שודרה תוכנית הטלוויזיה לילדים "קרוסלה", שחלק מהשירים שבה הולחנו על ידי כספי למילים של לאה נאור. בין השירים המוכרים של התוכנית היו שיר הפתיחה "קרוסלה" ו"הסביבון שלי".

עוד ב-1976 הלחין כספי את השיר שייצג את ישראל באירוויזיון של אותה שנה, "אמור שלום" שכתב אהוד מנור ושרה שלישיית שוקולד מנטה מסטיק. כספי גם ניצח על השלישייה בתחרות, שבה הגיע השיר למקום השישי. השיר נכלל באלבומה השני של השלישייה, שגם אותו הפיק כספי. לאלבומו של יוסי בנאי "מאזן האהבות" שיצא באותה שנה הלחין את השיר "דקה דומיה" למילים של יהונתן גפן. לאלבומה של נתנאלה "אל ארצי" הלחין למילים של מנור את השיר "עוד יבוא היום".

#### מאחורי הצלילים

ב-1970 הלחין ועיבד כספי את שירי המחזמר "עיר הגברים", שהתבסס על סיפורי דיימון ראניון. בעקבות מבחני במה שערך לגיוס נגנים למחזמר, גייס כספי למחזמר פסנתרן אלמוני - שלמה גרוניך. בכך נפתח שיתוף הפעולה האמנותי ארוך השנים בין השניים.

ב-1972 הוציאו תקליט שדרים בן שני שירים: "ציור" ו"בן-גוריון". בהמשך אותה שנה העלו את המופע המשותף "מאחורי הצלילים". פרט ל"ציור" ול"בן-גוריון" נכללו במופע להיטים כ"אחרי שנסעת" ("ואותך") (גרוניך/כספי) שאיתו השתתף כספי בפסטיבל הזמר והפזמון של אותה שנה ו"כשאלוהים אמר בפעם הראשונה" (נתן זך/כספי) שהלחין כספי עבור ערב שירי משוררים של גלי צה"ל. כספי וגרוניך הלחינו חלק משירי המופע במשותף, כ"אבי" ו"אלוהים מרחם על ילדי הגן" (יהודה עמיחי).

ב-1973 יצא האלבום "מאחורי הצלילים", שתיעד את המופע.

#### תחילת קריירת הסולו

ב-30 במאי 1974 הוציא כספי את אלבום הבכורה שלו, "מתי כספי", שכלל 10 רצועות שאת כולן הלחין, ובכולן ניגן בכל הכלים וביצע את קולות הרקע. את עטיפת האלבום צילמה אלונה איינשטיין. בריאיון עיתונאי סיפר כספי כי מי שנתן לו את הדחיפה להוציא את האלבום היה הזמר אריק איינשטיין, וזאת לאחר שכספי השמיע לו את שירו "אלוף-משנה במילואים" למילותיו של יעקב רוטבליט.

רוב שירי האלבום לא נוצרו במיוחד עבורו, אלא עבור מסגרות שונות שבהן פעל כספי בראשית שנות השבעים. כך למשל מופיע באלבום השיר "נח" שאותו שר כספי עם שלישיית שוקולד מנטה מסטיק בפסטיבל הזמר והפזמון של אותה שנה, וכן גרסאות מחודשות לשירים "כשאלוהים אמר בפעם הראשונה" ו"אחרי שנסעת" שנכללו במופע "מאחורי הצלילים". את השיר "הבלון שלי" (מילים: אהוד מנור) הלחין כספי להצגה "לילי גם" שבה שר את השיר רומן שרון. השיר הוקדש באלבומו של כספי לזכרו של שרון, לאחר שנהרג בתאונת דרכים בסיני. "כלבלב הו בידי בם בם" ו"איך זה שכוכב" שכתב נתן זך בוצעו לראשונה על ידי תיקי דיין. שיר נוסף מוכר מהאלבום הוא "ביום מסה" אותו הלחין כספי למילותיו של משה טבנקין.

ב-1975 זכה כספי בתואר "מלחין השנה" במצעד הפזמונים העברי השנתי של גלי צה"ל. אהוד מנור זכה בתואר "פזמונאי השנה", ויחד יצרו מנור וכספי את "שיר הנבחרים" של אותו מצעד, "הנה הנה".

באותה שנה הלחין כספי את מוזיקת הרקע של סרט הקולנוע "חגיגה בסנוקר". אחת הנעימות שהלחין עבור הסרט שימשה בסיס לשירו "ברית עולם" (מילים: אהוד מנור), שאתו השתתף בחגיגת הזמר העברי שנערכה ב-1976. השיר זכה להצלחה, והפך לאחד משיריו האהובים ביותר של כספי.

את אלבומו השני, שנקרא גם הוא "מתי כספי", הוציא בשנת 1976. את עטיפת האלבום עיצב הגרפיקאי והאמן דוד טרטקובר, ומופיע בה פעמון דלת טיפוסי עם השם "מתי כספי" (את הצילום ביצע הצלם ז'ראר אלון). עד היום נחשבת עטיפת האלבום לאחת מעטיפות האלבומים הישראליות האיקוניות ביותר.

בשונה מאלבומו הקודם, אירח הפעם כספי מספר מוזיקאים מובילים בשניים משירי האלבום (בשאר השירים מנגן כספי לבדו על כל הכלים): שלמה יידוב, גידי גוב ואבנר קנר. את רוב השירים באלבום כתב אהוד מנור, שמאז הפך לשותפו הקבוע של כספי ליצירה. באלבום נכללו השירים "הנה הנה" ו"ברית עולם", וכן "לא ידעתי שתלכי ממני", "אין שלווה" ו"יום שישי חזר". שלושת השירים באלבום שאותם מנור לא כתב היו שירי משוררים: "עיר עצובה" שכתבה תרצה אתר, "יום יום אני הולך למעונך" שכתב יעקב פיכמן ו"סוזי דולצינאה" שכתבה דליה רביקוביץ. השיר "יום יום אני הולך למעונך" הולחן עבור ערב שירי משוררים השני של גלי צה"ל.

רבים משירי האלבום הפכו ללהיטים. בשנת 2008 נבחר האלבום כאלבום החשוב במוזיקה הישראלית של שנות ה-70 בסיכום 60 שנה למדינת ישראל בעיתון ידיעות אחרונות.

ב-1978 החל כספי בעבודה על אלבום סולו שלישי. לאחר שהקליט שני שירים, "פרלוד" ו"תופים השניים", החליט לגנוז את האלבום, והחל לעבוד במקום על אלבומו "צד א' צד ב'" שיצא באותה שנה. האלבום הורכב ברובו מגרסאות כיסוי לשירים שהלחין כספי במקור עבור זמרים אחרים. בין היתר נכללו בו ביצועיו של כספי ל"שיר אהבה" ("כמו גלגל") שהלחין לעפרה פוקס, "בלילות הקיץ החמים" שהלחין לצוות הווי חיל התותחנים ו"אליעזר בן יהודה" שהלחין לחוה אלברשטיין. כמו כן נכללה באלבום גרסה מחודשת לשיר "כמה שירים אפשר להמציא בכלל", שאותו הקליט כספי במקור ב-1973. את מילות השיר כתב כספי, וזהו שירו הראשון שאת מילותיו כתב בעצמו.

גם ב-1976 זכה כספי בתואר "מלחין השנה" במצעד הפזמונים השנתי של גלי צה"ל. אהוד מנור זכה שוב בתואר "תמלילן השנה", ויחד יצרו שוב את "שיר הנבחרים" של השנה, "פעם הייתי ילד קטן", שאותו שר "זמר השנה" אריאל זילבר. זילבר הקליט את השיר מאוחר יותר עבור אלבומו "אריאל זילבר ולהקת ברוש".

מתי כספי במופע "ארץ טרופית משגעת"
#### ארץ טרופית יפה

בנובמבר 1977 הפיק כספי במסגרת תוכנית הרדיו "דו-רה-ומי-עוד" את התוכנית "ארץ טרופית יפה", שהורכבה מתרגומים של מנור לשירים ברזילאים. בתוכנית השתתפו לצדו של כספי הפרברים, יוריק בן דוד, צילה דגן, יהודית רביץ וקורין אלאל. בין שיריה המוכרים היו "ארץ טרופית יפה", "סמבה בשניים" ו"אושר". שירי התוכנית תועדו על גבי אלבום בשם "ארץ טרופית יפה", ובעקבות הצלחת התוכנית והאלבום העלה ההרכב מופע בשם זה.

### שנות השמונים

#### קריירת סולו

ב-1980 פרסם כספי את האלבום "צד נוסף", שכמו "צד א' צד ב'" הורכב ברובו משירים שהלחין כספי לזמרים אחרים והוקלטו על ידיו עבור האלבום. באלבום נכללו בעיקר שירי ילדים שהלחין כספי, כ"אחותי הקטנה" (מילים: אהוד מנור, במקור בביצוע יפה ירקוני), "בן" (מילים: מנור, במקור של נתנאלה) ו"מי ראה את באני" (מילים: מנור, במקור של תיקי דיין). מספר שירים הולחנו במיוחד עבור האלבום, כ"אולי זה מעליב" שכתב יהודה אטלס. כמו כן נכללה באלבום גרסה מחודשת לשיר "כלבלב הו בידי בם בם", שכספי כבר הקליט בעבר בעצמו, עבור אלבומו הראשון.

בשנת 1981 הוציא כספי את אלבומו השאפתני ביותר, "סוף היום". הפקת הענק שארגן לכספי יוריק בן דוד כללה את טובי המוזיקאים בארץ באותה תקופה, ובהם אריק סיני, ז'אן פול זימבריס, חיים רומנו, מזי כהן ונורית גלרון. בין השירים הבולטים באלבום: "עוד תראי את הדרך" (שמרית אור/כספי), "שיר מלילה" (נתן זך/כספי), "ימי בצורת" (יעקב גלעד/כספי) ו"מי ששר" (אהוד מנור/כספי).

ב-1984 הוציא כספי את האלבום "ילדותי השנייה". על אף צמד הלהיטים שהניב האלבום, "שיר עם נקי" ו"ילדותי השנייה" שאת שניהם הלחין כספי למילים של אהוד מנור, נחל האלבום כישלון הן כלכלי והן ביקורתי, וזאת על אף ההפקה המרשימה של כספי וזאב אולמן, שהביאה לאולפן את טובי הנגנים באותה התקופה.

באותה שנה שב כספי לשתף פעולה עם שלמה גרוניך, ויחד העלה אתו פעם נוספת את המופע "מאחורי הצלילים". גם מופע זה תועד על גבי אלבום, בשם "מאחורי הצלילים 1984". לצד השירים מהמופע המקורי, נכללו במופע המחודש שירים מקריירות הסולו של כספי ושל גרוניך, ומספר שירים חדשים, כ"שיר אהבה טרי" (מילים ולחן: גרוניך) ו"אפשר לחיות בתל אביב" (מאיר ויזלטיר/גרוניך).

בדצמבר 1987 הוציא כספי את האלבום "צד ג' צד ד'", שגם בו הקליט גרסאות משלו לשירים שהלחין לאחרים. בין שיריו נכללו: "ימי בנימינה" (מילים: אהוד מנור, במקור של חוה אלברשטיין),"מישהו" (מילים: מנור, במקור של יהודית רביץ) ו"חלומות שמורים" (מילים: מנור, במקור של יזהר כהן).

ב-1988 יצר כספי את האלבום "אחד לאחד", שאת כל אחד משיריו ביצע בלוויית כלי נגינה יחיד (פסנתר או גיטרה). בין שיריו המוכרים היו "סליחה" (אהוד מנור), "ספונג'ה" (אהוד מנור) ו"היא חזרה בתשובה" (מילים: יענקל'ה רוטבליט).

#### הפקה מוזיקלית לזמרים אחרים

גם בשנות השמונים הרבה כספי לשתף פעולה עם אמנים אחרים בהפקה מוזיקלית ובהלחנה. בינואר 1980 הפיק כספי במסגרת תוכנית הרדיו "דו-רה-ומי-עוד" תוכנית בשם "שירי הבלקן", שהורכבה מתרגומים של יורם טהרלב לשירים מארצות הבלקן- יוגוסלביה, רומניה, מקדוניה ובולגריה. בתוכנית השתתפו לצד כספי נורית גלרון, צילה דגן, ששי קשת, רותי הולצמן ויונית שוהם. שירי התוכנית תועדו על גבי אלבום.

עוד ב-1980 עיבד כספי לאלבומו של אריק לביא "אריק לביא - שר" 3 שירים, ביניהם את השיר "מסתבר והולך" למילים של נתן זך, עיבד 4 שירים לאלבום הבכורה של אריק סיני, בהם בלטו "דרך הכורכר", והחידוש ל"גן השקמים". כמו כן השתתף כספי באותה שנה באלבום "קוים", שהורכב כולו מקטעים אינסטרומנטליים בביצועם של מוזיקאים שונים. כספי הלחין לאלבום שישה קטעים.

ב-1980 העלה כספי מופע בשם "עמק הנהר האדום", ובו תרגומים של אהוד מנור לשירי קאנטרי ופולק אמריקאים. במופע השתתפו לצדו של כספי בני אמדורסקי, דפנה ארמוני, דורי בן זאב, ריקי גל ומנור. המופע תועד על גבי אלבום, והשיר מתוכו "ג'ון בריון" בביצועו של דורי בן זאב (תרגום של "Big Bad John" של ג'ימי דין) הפך ללהיט. כמו כן הפיק כספי באותה שנה את אלבומם של הפרברים "פרברים טרופיקל".

עוד ב-1981 הפיק כספי את אלבומו של אושיק לוי "לילות שרב". כספי הלחין שני שירים עבור האלבום, שניהם למילים של זאב טנא: "אפשר היה למשוך את זה שנים" ו"לילות שרב". אלבום נוסף שהפיק באותה שנה היה "צל כבד" של אריק סיני. כספי הלחין עבור האלבום את אחד משיריו המוכרים ביותר, "סיבה טובה", למילים של אהוד מנור, בו גם תופף ושר קולות רקע. לאלבומה של נורית גלרון "שירים באמצע הלילה" שיצא באותה שנה הלחין את השיר "כמעט טוב" למילים של נתן זך. ב-1982 הפיק את אלבומו של שלמה גרוניך "צמר גפן מתוק" ואת אלבומו של אריק סיני "שירים חוזרים". באותה שנה הועלה במסגרת פסטיבל ישראל המופע "ששת הימים ושבעת השערים". את הטקסט כתב נשיא המדינה דאז יצחק נבון. יוסי בנאי היה הקריין, וכספי הלחין וניצח על התזמורת הקאמרית הישראלית.

ב-1983 העלה כספי מופע משותף עם צמד הפרברים בשם "שיר אהבה רחוק", שבוסס על שירים דרום אמריקאים בתרגומים לעברית של אהוד מנור. בין שירי המופע היו "אלפונסינה והים", "ארץ שמש ומים", "אני אשתגע" ו"בלב כבד". המופע תועד על גבי אלבום בשם זה. באותה שנה הפיק כספי את אלבומו של דני רובס "מסגרות", וכן את אלבומו של יוסי בנאי "שיכור ולא מיין". כספי הלחין עבור אלבום זה מספר שירים, שהמוכר מהם הוא "שיכור ולא מיין" (מילים: בנאי).

ב-1984 הפיק כספי את אלבומו של ארז הלוי "הלילה" ואת אלבומה של גלי עטרי "ממריאה ברוח". כספי הלחין שישה שירים עבור האלבום, ובהם הלהיטים "ממריאה ברוח" (זאב אולמן), "הייתי אומרת" (עידית חכמוביץ) ו"עוד יום" (רחל שפירא).

באותה תקופה פעל כספי כמנהל מוזיקלי של להקת חילות השדה כחלק משירות המילואים שלו, והלחין ועיבד את כל שיריה. ב-1985 עלתה תוכניתה של הלהקה "חופשה בדרכים", שהורכבה כולה משירים שהלחין כספי למילים של אהוד מנור. מתוכנית זו התפרסם השיר "קו ההתחלה".

ב-1986 הפיק את אלבומם של הדודאים "מנגינה נשכחת", שכלל בעיקר ביצועים של הצמד בעיבודים מחודשים של כספי לשירים עבריים ישנים. כמו כן הפיק כספי באותה שנה את אלבומם "חמש אחר הצהריים - חמישים שנה למלחמת האזרחים בספרד", שתיעד מופע של הצמד משירי פדריקו גארסיה לורקה.

ב-1987 יצא כספי במופע של מוזיקה ברזילאית בשם "ארץ טרופית משגעת" בהפקת אברהם דשא (פשנל). המופע כלל ברובו שירים ברזילאים שתרגם לעברית אהוד מנור. חלקם בוצעו כבר במופע "ארץ טרופית יפה" שעלה עשר שנים קודם לכן, כמו "ארץ טרופית יפה" ו"סמבה בשניים". כמו כן נכללו במופע מספר שירים שהלחין כספי עבורו למילים של מנור, כ"שיר בדואי" ו"בשביל דבר אחד אין כוח". שירים בולטים נוספים במופע היו "אפילו דקה" ו"הו מה יהיה". אחת ההופעות תועדה על גבי אלבום בשם "ארץ טרופית משגעת" שיצא באותה שנה.

עוד ב-1987 הפיק כספי את אלבום הבכורה של ריקי גל, והלחין את כל שיריו. האלבום כלל להיטים רבים, כ"נערת הרוק" (יצחק לאור), "מערבה מכאן" (תרצה אתר), "ילד אסור ילד מותר" (יעקב גלעד) ו"הנה פתחתי חלון" (נתן זך). אלבומים נוספים שהפיק באותה שנה היו "גשם" של מאיר בנאי, "נשמה צוענית" של ירדנה ארזי ו"שירים חוזרים ב'" של אריק סיני, שיצא לבסוף כעבור שנתיים. כמו כן הלחין ללהקת הנח"ל באותה שנה את השיר "תל אביב אינה מודאגת" (מילים: אהוד מנור).

ב-1988 הלחין, עיבד והפיק מוזיקלית את אלבומה השני של ריקי גל, "מה זאת אהבה...", שכלל גם הוא להיטים רבים, כ"אילו יכולתי" ("אמא") (אהוד מנור), "בצער לא רב ביגון לא קודר" (חנוך לוין) והדואטים "מה זאת אהבה" עם ריקי גל (מנור) והגרסה המחודשת לשירו "מקום לדאגה" (מילים: יהונתן גפן). לאחר מכן יצאו השניים במופע משותף בשם "מה זאת אהבה". כמו כן הפיק כספי באותה שנה את אלבומה של שושנה דמארי "אור", שעבורו גם הלחין שיר אחד בשם "לילה לא נשאר" (מילים: מנור).

ב-1989 הפיק כספי את אלבומם של הפרברים "מוזיקה", וכן הלחין עבורו את השיר "שתיים ועשרים" למילים של אהוד מנור. עוד באותה שנה הפיק את אלבומו של יהורם גאון "ירח מלא", לו הלחין את השיר "בדרך אליך" למילים של מנור, את אלבומו של אדם "חופשי" שלו הלחין את השיר "איש עוד לא הכיר אותי" ואת אלבומו של בעז שרעבי "נע ונד". באלבום זה השתתף כספי בדואט "שלום עליכם", שהלחין למילים של מנור.

#### שיתוף הפעולה עם סשה ארגוב

בשני אלבומיו הבאים שיתף כספי פעולה עם המלחין סשה ארגוב. ב-1982 יצא האלבום "מתי כספי שר סשה ארגוב", שהורכב ברובו מגרסאות מחודשות של כספי לשירים שהלחין ארגוב, כ"כשאור דולק בחלונך", "שיר ערש" ו"זמר מפוחית". ארגוב הלחין במיוחד בעבור האלבום את השיר "האהבה שלי אינה תלויה בדבר" (מילים: חיים חפר). ארגוב אף צולם על עטיפת האלבום לצדו של כספי, על אף שלא השתתף ביצירתו, למעט דקלום מספר שורות בשיר "שיר ערש".

ב-1984 יצא האלבום מתתיהו ואלכסנדר, שהכיל רק מעט גרסאות כיסוי, כ"וידוי" ו"שיר משמר", והורכב בעיקר משירים חדשים שהלחין ארגוב. מהם התפרסמו "עד" (מילים: אהוד מנור) ו"הם בזמר הזה" (מילים: קובי לוריא). לאחר יציאת האלבום השני נמכרו שני האלבומים המשותפים של כספי וארגוב במארז אחד. בתקופה זו הופיעו כספי וארגוב במשותף, כאשר כספי שר וארגוב ניגן בפסנתר.

### שנות התשעים

#### תחילת שנות התשעים

בשנות התשעים של המאה ה-20 המשיך כספי בקריירת סולו, אך הפחית בפעילותו כמפיק מוזיקלי, והחל מעשור זה לא הרבה להפיק אלבומים של זמרים אחרים.

ב-1990 יצא אלבומו ההומוריסטי של כספי "שירים במיץ עגבניות", שם שהוא משחק מילים על הביטוי שטויות במיץ עגבניות, ומרמז בכך על מהות השירים כשירי איגיון. בין שיריו המוכרים היו "סטירת לחי" ו"נחליאלי" שכתב אהוד מנור. כמו כן נכללו באלבום מספר מערכונים, ובהם "מוריס והיונים". באלבום ניכרות השפעות רבות של שירי עם מארצות שונות, כמו הלחן בסגנון האיטלקי של "סטירת לחי" או השאנסון הצרפתי של השיר "שירים במיץ עגבניות". לשיר 'נחליאלי' חיבר כספי לחן בסגנון מרוקאי מסורתי, ומאוחר יותר ביצעה להקת שפתיים את השיר למלים במרוקאית. ביצוע זה הפך לפופולרי ומושמע רבות בחגיגות המימונה ברחבי ישראל.
האלבום עצמו לא זכה להצלחה רבה.

ב-1992 השתתף כספי ב"בובה מתי", סרט ילדים שכתב וביים שמי זרחין, שיצא על גבי קלטת וידאו וזכה להצלחה רבה. בסרט נכללו שירי ילדים שהלחין ושר כספי, שרובם היו כבר מוכרים קודם לכן, כ"אחותי הקטנה" ו"בן". שני שירים נוצרו במיוחד עבור הסרט, "שש" ו"נמלים", שאת שניהם הלחין כספי למילים של אהוד מנור. שירי הסרט הופצו גם על גבי תקליטור. בשנת 2008 יצא הסרט על גבי DVD.

עוד ב-1992 יצא לאור אלבום אוסף בשם "בפעם הראשונה", שכלל את הקלטותיו של כספי מתחילת הקריירה, בטרם יצא אלבומו הראשון. בין היתר נכללו בו שיריו מלהקת פיקוד דרום ועם להקת "לא אכפת להם", וכן שירים שיצאו רק על גבי תקליטי שדרים קודם לכן, כ"אפרים".
במרץ 1993 יצא אלבומו של כספי "מתי", שאת כל שיריו כתב אהוד מנור. מנור כתב את השירים לבקשתו של כספי, ורובם מתארים את חייו האישיים של כספי באותה תקופה, עת היה שרוי בתהליכי גירושים. השיר המוכר מהאלבום הוא: "שדה התעופה".

לאלבומו של דוד ד'אור "בגובה משתנה" שיצא באותה שנה הלחין כספי את השירים "ולנו יש" ו"איש ואישה", שניהם למילים של ד'אור.

#### המעבר לארצות הברית

ב-1993 עבר כספי להתגורר בארצות הברית. בעת שהותו שם כתב לו אהוד מנור שני שירים, "עוד זמן" ו"ים של געגוע", שניהם על פי מנגינות ששלח לו כספי. שני השירים באו לבטא את מה שחש מנור כלפי כספי באותה תקופה; בשיר "עוד זמן" קרא לכספי להישאר בארצות הברית, וב"ים של געגוע" ביטא את הגעגוע שחש כלפיו. מנור הקליט בעצמו את השיר "עוד זמן", בדואט עם הזמרת נתנאלה.

ב-1994 הפיק כספי את אלבומו של דודו אלהרר "בשקט", שעבורו הלחין שיר אחד בשם "הנסיך הקטן". באותה שנה יצא אלבום אוסף משיריהם המשותפים של כספי ומנור בשם "השירים הגדולים". כעבור שנה יצא אלבום אוסף נוסף של כספי, "חלומות שמורים".

ב-1996 הפיק כספי את אלבומה של ריקי גל "אוהבת אותך יותר", והלחין את רוב שיריו. כספי גם השתתף באלבום בדואט "היא שלו והוא שלה", שהלחינה אשתו רחל כספי למילים של אהוד מנור. שיר מוכר נוסף מהאלבום היה "אוהבת אותך יותר" (מילים: יהונתן גפן). באותה שנה יצא אלבום שירי ילדים של יהונתן גפן בשם "הדרקון הלא נכון", שאת רוב שיריו הלחין כספי.

#### החזרה לישראל

ב-1997 חזר כספי לישראל, והופיע בליווי אחד עשר נגנים וזמרים במספר הופעות, שהראשונה שבהם התקיימה בפסטיבל ערד והונצחה באלבום כפול בשם "הופעה חיה בערד". בהופעה זו שר כספי מספר שירים שאינו נוהג לשיר בהופעותיו בדרך כלל, כ"ברית עולם" ו"עיר עצובה".

ב-1998 הוציא כספי אלבום אולפן ראשון מאז שובו לישראל, "עולם אחר". באלבום זה כתב כספי לראשונה את חלק ממילות השירים בעצמו. את רוב שירי האלבום כתבה אשתו של כספי, רחל. באלבום השתתפה בתו של כספי, סויאן, בדואט "עולם אחר". שיר אחד באלבום, "לא חזרת", שר כספי בפורטוגזית.

באותה שנה הפיק כספי את אלבומה הפורטוגזי של רחל כספי "Raquel", והלחין את רוב שיריו. אחד משירי האלבום, "Mistério Azul", הוא גרסה בפורטוגזית לשיר בשם "איש ואישה" שהלחין כספי במקור לדוד ד'אור. כספי הצטרף לאשתו בשני דואטים באלבום, וכן נכלל בו דואט של כספי עם בתו סויאן. כמו כן הקליט כספי באותה שנה גרסת כיסוי לשיר "אגדה יפנית" (אהוד מנור/אריאל זילבר), במסגרת הפרויקט "עבודה עברית".

ב-1999 הפיקה חברת "מדיה דיירקט" אלבום אוסף של 70 משיריו של כספי.

### העשור הראשון של המאה ה-21

ב-2000 יצא אלבומו של כספי "דואטים", שבו שר בדואט עם זמרים אחרים, ובהם רמי קלינשטיין, אתי אנקרי ולאה שבת. שיר אחד באלבום, "מס", שר כספי לבדו. חלק מהשירים היו שירים ישנים שהלחין כספי, ושבעה מהשירים נכתבו במיוחד עבור האלבום.

ב-2002 העלו כספי ושלמה גרוניך פעם נוספת את המופע "מאחורי הצלילים", שתועד על גבי האלבום הכפול "מאחורי הצלילים 2002". במופע זה השתתפו נשותיהם של כספי ושל גרוניך, רחל כספי ומיכל אדלר.

בשנת 2003 יצאו לאור שני אלבומי אוסף של כספי. הראשון בלדות ששר כספי בשם "בלדות" והשני "משירי מתי כספי", שכלל בעיקר שירים שהלחין כספי לאחרים. ב-2004 יצא אלבום אוסף נוסף של שיריו של כספי, בשם "המיטב". בשנה זו, השתתף כשופט בעונתה הראשונה של תוכנית המציאות כוכב נולד.

בשנת 2004 הועלה מופע הצדעה ליצירתו של כספי, בהשתתפותו ובעיבודו, בשיתוף התזמורת הקאמרית הקיבוצית בניצוחו של ירון גוטפריד. משיאי המופע היה ההדרן במהלכו ביצעו מתי, רחל אשתו, ובנותיו את השיר "אחותי הקטנה" בעיבוד א-קפלה לארבעה קולות. כל העיבודים למופע נכתבו על ידי כספי.

באוגוסט 2005, לאחר הפסקה של כשבע שנים, יצא לאור אלבום סולו חדש של כספי, "את האשה שלי". האלבום מכיל שירים שנכתבו במהלך העשור שקדם ליציאת האלבום, וכן חידוש לשיר של כספי שהוקלט במקור בשנת 1978 ונגנז: "השלום" (מילים: יוסי בנאי), המתחיל כמעין אלתור על הפרלוד הראשון מתוך הפסנתר המושווה של יוהאן סבסטיאן באך. שניים משירי האלבום היו תרגומים של אהוד מנור: "איי לאב יו" שנכתב על פי השיר "Something Stupid" ו"היא" שנכתב על פי שירו של שארל אזנבור "She".

### העשור השני של המאה ה-21

בשנת 2010 יצא אלבומו של כספי "נפש תאומה", שהורכב ברובו משירים שכתב אהוד מנור ולא נחשפו קודם לכן לציבור הרחב. משפחתו של מנור, שהיא בעלת זכויות היוצרים על השירים, בחרה להעביר אותם לכספי. האלבום נקרא כך על שם כינויו של מנור לכספי, "האיש שנשמתי צרורה בנשמתו". חלק משירי האלבום הולחנו והוקלטו בעבר על ידי מוזיקאים אחרים, כמו "רוח האדם" ששרה במקור עפרה חזה ללחן של אילן וירצברג. באלבום התארחו יהודית רביץ בדואט "גוף אחד" ושירי מימון, שהקליטה עם כספי גרסה מחודשת לשיר "סמבה בשניים". כמו כן השתתפו בו בקולות רקע עידן רייכל ובתו של כספי, סויאן. בדצמבר 2009 יצא סינגל ראשון מהאלבום, "כמה מילים".

בשנים 2011–2013 שימש כספי כ"מורה למוזיקה" ב"בית ספר למוסיקה", תוכנית טלוויזיה של זכיינית השידור "שידורי קשת" בערוץ 2, בשתי עונות.

בשנת 2012 הוציא כספי אלבום הופעה משותף עם ריקי גל בשם "מה זאת אהבה".

בשנת 2014 התארח באלבומו של אביב גפן "סדקים", ושר אתו בדואט שיר שכתב והלחין גפן בשם "מסתובב". השיר זכה להצלחה רבה בהשמעות ברדיו ובמצעדי הפזמונים השונים, והיה לשיר המושמע ביותר בישראל באותה שנה.

בינואר 2016 יצא השיר "אין אף אחת כמוה" שהלחין כספי למילותיו של דני רובס שזכה להצלחה, ושנה מאוחר יותר נכלל באלבומו "כמו בריקוד".

ב-20 וב-22 בספטמבר 2018, מתי כספי ושלום חנוך קיימו מופע משותף, "העיקר זה השירים", שנערך במשכן אמנויות הבמה בתל אביב. בעקבות הצלחת המופע השניים המשיכו בסיבוב הופעות משותף.

### העשור השלישי של המאה ה-21

בשנת 2020 הוציא כספי 4 שירים, כולם הולחנו על ידו: "זוג יונים" (מילים: שלום חנוך), "שיר לזכרנו" (מילים: יהונתן גפן), "הבטחה" (מילים: דני רובס) וחידוש לשיר "Vovo" שכתב כספי בעצמו ובביצועה של הזמרת שלומית אהרון.

בינואר 2021 הוציא את השיר "לצאת לאור" במילותיו של דני רובס ולחנו ועיבודו של כספי.

סגנונו המוזיקלי
---------------

סגנונו המוזיקלי של כספי מגוון מאוד. הוא מושפע ממוזיקה קלאסית, משירי הבלקן ומזרח אירופה, ממוזיקה צוענית, ממוזיקה ברזילאית (בוסה נובה), ג'אז, רוק ועוד. אחד המוזיקאים שהשפיעו עליו רבות באופן ישיר היה סשה ארגוב, והוא אף הקליט שני אלבומים משיריו, כאשר בשני השתתף ארגוב עצמו בנגינה על פסנתר. גם משירי המלחין הברזילאי אנטוניו קרלוס ז'ובים הושפע כספי, והיה בין ראשוני המבצעים של שיריו בשפה העברית (במופע והאלבום "ארץ טרופית יפה").

בנוסף לממד היצירתי המובהק, עוסק כספי גם בעיבוד מוזיקלי. מגוון רחב של זמרים ולהקות הפקידו בידיו את מלאכת העיבוד, והוא ידוע בתחום זה בזכות המקוריות, הדייקנות וההקפדה האופייניות לו. אחת היצירות הייחודיות להן היה אחראי כמפיק מוזיקלי היא האלבום "צמר גפן מתוק" של שלמה גרוניך, בו נעשה שימוש בכלים רבים ובשיטות חדשניות. האלבום לא זכה להצלחה מסחרית, אך לימים נודעה לו חשיבות של ממש בקרב מבקרי מוזיקה שהכירו בייחודו.

שיתופי פעולה בולטים
-------------------

לאורך השנים בלט שיתוף הפעולה של מתי כספי עם שלמה גרוניך, שתחילתו במחזמר "עיר הגברים" בשנת 1970 ובאלבום והמופע "מאחורי הצלילים" בשנת 1972. בשנת 1984 חברו יחד שוב ויצאו באותו המופע עם תוספות קלות, תחת אותו השם, וזכו להצלחה רבה. השניים יצאו שוב במופע גם בשנת 2002 ובשנת 2009.

כספי הרבה לעבוד יחד עם הפזמונאי אהוד מנור, שאף כינה את כספי כ"נפש תאומה" לו. בין השירים הרבים שהלחין כספי למילותיו של מנור: "ברית עולם", "ילדותי השנייה", "ימי בנימינה", "הנה הנה", "אחותי הקטנה", "נחליאלי", "מישהו", "סטירת לחי" ו"סליחה".

חיים אישיים
-----------

בשירותו הצבאי בלהקת פיקוד דרום הכיר את גליה סופרשטיין (סממה). כאשר השתחרר מהצבא, נשא אותה לאישה אך השניים התגרשו אחרי שנה. ב-1972 מונה למנהלה המוזיקלי של להקת חיל האוויר, שם פגש את השחקנית דורין לובצקי, והם נישאו ב-1975. לשניים נולדו שני ילדים.

ב-1986 פורסם באמצעי התקשורת שכספי הורשע בעבירות מס ונידון למאסר על תנאי.

בסוף 1989 החל להתפתח קשר רומנטי בין מתי כספי להָקֵאוּ (רחל) וֶנְגֶר, שעמה עבר לגור ב-1990. ב-1993 עברו השניים עם בתם המשותפת ללוס אנג'לס. בשנת 1994 נתן כספי גט מבית הדין בבוורלי הילס, בעקבותיו נישא לוונגר בקליפורניה וב-1995 נולדה לזוג בת נוספת. גירושיו של כספי מדורין כספי לא הוכרו על ידי בתי הדין הרבניים בישראל, ועקב כך הועמד לדין, ולפי פרסומים באמצעי התקשורת ובמאגרים משפטיים הורשע בביגמיה, ונידון למאסר על תנאי ולקנס. ב-1994 התפרסם במעריב שהצטרף לעדי יהוה, דבר שפגע בפרנסתו כמורה למוזיקה בקרב ישראלים בלוס אנג'לס.

ב-2015 יצא הסרט "וידוי", בו כספי חשף בעיות נפשיות שמהן סבל. בפברואר 2019 חשף כספי שחלה במחלה אוטואימונית שגרמה לו לאובדן ראייה בעין אחת ולפגיעה בכושר השמיעה שלו.

משנת 2000 עד שנת 2012, התגורר עם משפחתו בכפר ורדים ולאחר מכן עבר לכפר סבא בה גר 6 שנים. בשנת 2019 עבר לראש העין. באוקטובר 2020 הודיע שהוא עוזב את הארץ לפירנצה בעקבות סגירת הופעות ממושכת לאור נגיף הקורונה בישראל. ב-2022 לאחר הסרת כל מגבלות הקורונה שב לישראל ומתגורר בתל אביב.

דיסקוגרפיה
----------

 ערך מורחב – **דיסקוגרפיה של מתי כספי**  

### אלבומים

* מתי כספי (1974)
* מתי כספי (הפעמון) (1976)
* צד א' צד ב' (1978)
* צד נוסף (1980)
* סוף היום (1981)
* מתי כספי שר סשה ארגוב (1982)
* מתתיהו ואלכסנדר (1984)
* ילדותי השנייה (1985)
* צד ג' צד ד' (1987)
* אחד לאחד (1988)
* שירים במיץ עגבניות (1990)
* בובה מתי (1992)
* מתי (1993)
* עולם אחר (1998)
* דואטים (2000)
* את האישה שלי (2005)
* נפש תאומה (2010)
* כמו בריקוד (2017)

### הופעות

* ארץ טרופית משגעת (1987)
* הופעה חיה בערד (1997)
* מה זאת אהבה - המופע המשותף עם ריקי גל (2012)

### אוספים

* כולם שרים את מתי כספי (1975)
* בפעם הראשונה (1992)
* מתי כספי ואהוד מנור: השירים הגדולים (1994)
* חלומות שמורים (1995)
* האוסף (מארז תקליטורים), "מדיה דיירקט" (1999)
* בלדות (2003)
* משירי מתי כספי (2003)
* המיטב (2004)

### אלבומים בהם הלחין את כל השירים

* "חופשה בדרכים" - להקת חילות השדה - 1985
* אלבום הבכורה של ריקי גל - 1987
* אלבומה השני של ריקי גל, "מה זאת אהבה..." - 1988

### אלבומים אחרים בהם השתתף (רשימה חלקית)

* ארץ טרופית יפה (1977)
* שירי הבלקן (1980)
* עמק הנהר האדום (1981)
* קווים - קטעים אינסטרומנטליים (עם מתי כספי, יוני רכטר שלמה יידוב, ויצחק קלפטר) (1981)
* שיר אהבה רחוק - שירים מדרום אמריקה (עם הפרברים) (1983)

### שיתופי פעולה

#### עם שלישיית "לא אכפת להם"

* לא אכפת להם (1970)

#### עם שלמה גרוניך

* מאחורי הצלילים (1973)
* מאחורי הצלילים 1984 (1984)
* מאחורי הצלילים 2002 (2002)

לקריאה נוספת
------------

* ציפי פליישר, **מתי כספי: הקסם והחידה**. הוצאת הקיבוץ המאוחד, 2013

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **מתי כספי** |
| ויקישיתוף תמונות ומדיה בוויקישיתוף: **מתי כספי** |

* 

* אתר האינטרנט הרשמי של מתי כספי
* מתי כספי, ברשת החברתית פייסבוק

* מתי כספי, סרטונים בערוץ היוטיוב

* מתי כספי, במיזם "אישים" לתיעוד היצירה הישראלית

* מתי כספי, במסד הנתונים הקולנועיים IMDb (באנגלית)

* מתי כספי, באתר שירונט

* מתי כספי, באתר אייטונס (באנגלית)

* מתי כספי, באתר ספוטיפיי

* מתי כספי, באתר MusicBrainz (באנגלית)

* מתי כספי, באתר Discogs (באנגלית)

* מתי כספי, באתר Tab4u

* מתי כספי, באתר סטריאו ומונו

* מתי כספי, דף שער בספרייה הלאומית

* מתי כספי, באתר MOOMA (בארכיון האינטרנט)

* מתי כספי, בארכיון הבימה
* מתי כספי באסופת "מלחיני משוררים ישראלים" בעריכת דודו אלהרר, האתר של נילי דגן
* תמונות מהופעה חיה של מתי כספי, באתר פרפורמרס
* אילת יגיל, איים בים הכספי, באתר ynet, 1 בדצמבר 2009
* עידן חגואל, עכבר העיר אונליין, ראיון: מתי כספי מלמד סטודנטים להלחין כמוהו, באתר הארץ, 23 במאי 2012
* רותי זוארץ, ‏מתי כספי מספר על שיתוף הפעולה עם מיומנה: "הגשמתי את החלום שלי כבר בגיל 20", באתר מעריב אונליין, 21 במאי 2016
* אתר למנויים בלבד בן שלו, מתי כספי בן 70. זו הזדמנות לחגוג את גישתו הגאונית לקצב ולמלודיות מלאות מעוף, באתר הארץ, 27 בנובמבר 2019
* מתי שמואלוף בסיפור קצר, "כשמתי פוגש את כספי", כתב העת מעבורת
* אינטרמצו עם אריק: מתי כספי (אריה ורדי מארח את כספי ומנתח את ההרמוניות שלו), באתר יוטיוב, 12 במאי 2015
* תני גולדשטיין, כך גרם מתי כספי לביטול התו הירוק בבתי חולים, באתר זמן ישראל, 5 באוקטובר 2021

### ראיונות

* רועי בהריר, ברית חדשה: ריאיון עם מתי כספי, באתר nrg‏, 7 במרץ 2010
* בן שלו, מתי כספי נזכר בפגישתו הראשונה והמגומגמת עם סשה ארגוב, באתר הארץ, 16 בפברואר 2011
* אלכסנדרה לוקש, מתי כספי: "יוצר לשם האמנות, לא המסחר", באתר ynet, 14 ביולי 2016
* שגיא בן נון‏, בדידות, געגועים ואפס חרטות: מתי כספי פותח את הלב בריאיון חושפני, באתר וואלה!‏, 10 באפריל 2017
* דני וידיסלבסקי מראין את מתי כספי, סרטון באתר יוטיוב, 29 ביוני 2020
* מתי כספי, ‏ראיון לרדיו 103 אף.אם, באתר מעריב אונליין, 26 באוגוסט 2021
* נועם כהן, ‏חוזר לבמה - אבל לא חוזר לישראל: מתי כספי בריאיון לוחמני, באתר ‏מאקו‏, 3 בפברואר 2022

הערות שוליים
------------

1. ↑  אתר למנויים בלבד בן שלו, האם מתי כספי באמת גאון או שמדובר בהגזמה, באתר הארץ, 31 במאי 2013
2. ↑  ד"ר ציפי פליישר, מתי כספי הקסם והחידה, הוצאת הקיבוץ המאוחד, 2013 עמ' 19
3. ↑  אתר למנויים בלבד דני ספקטור, הבשורה על פי מתי, באתר "ידיעות אחרונות", 14 במאי 2015
4. 1 2 3 4 5  מתי כספי - ביוגרפיה, באתר האינטרנט של כספי
5. ↑  הידד לצעירים, באתר האינטרנט של כספי
6. ↑  שלישיית לא אכפת להם (1971 Phonodor), באתר האינטרנט של כספי
7. ↑  הדודאים, באתר האינטרנט של כספי
8. ↑  להקות צבאיות, באתר האינטרנט של כספי
9. ↑  השיר מוכר יותר בלחנו של שם טוב לוי, בשם "יכול להיות שזה נגמר"
10. 1 2  ועידת ז'נבה, באתר האינטרנט של כספי
11. 1 2  מתי כספי - האלבום השני (הפעמון) (1976 NMC), באתר האינטרנט של כספי
12. 1 2  צד א' צד ב' (1978 NMC), באתר האינטרנט של כספי
13. ↑  אריאל זילבר, באתר האינטרנט של כספי
14. ↑  מיכל שקט, פוקה בור הכלב, באתר הסתדרות המורים בישראל.
15. ↑  שירים במיץ עגבניות (הד-ארצי 1990), באתר האינטרנט של כספי
16. ↑  מתי (הד ארצי 1993), באתר האינטרנט של כספי
17. 1 2 3  אהוד מנור, באתר האינטרנט של כספי
18. ↑  הופעה חיה בערד (1997 NMC), באתר האינטרנט של כספי
19. ↑  נפש תאומה (פונוקול 2010), באתר האינטרנט של כספי
20. ↑  אסף נבו, ‏"מסתובב" הוא השיר הכי מושמע בישראל ב-2014, באתר ‏מאקו‏, 1 בינואר 2015
21. ↑  וואלה! תרבות‏, מפגש פסגה: שלום חנוך ומתי כספי יקיימו מופע משותף, באתר וואלה!‏, 25 ביוני 2018
22. ↑  עמית סלונים‏, היה כדאי: גם כשהמופע של מתי כספי ושלום חנוך לא עובד - הוא עושה טעם של עוד, באתר וואלה!‏, 25 בספטמבר 2018
23. ↑  על פי דבריו בדף הביוגרפיה, באתר האינטרנט של כספי
24. ↑  טל פרי, ‏לפני ומאחורי הצלילים, באתר ‏מאקו‏, 22 בינואר 2009
25. ↑  איה אורנשטיין, חלי גולדנברג ומתי כספי נדונו למאסר ע"ת על עברות מע"מ, מעריב, 19 במאי 1986
26. ↑  אטילה שומפלבי, מתי כספי הורשע בביגמיה, באתר ynet, 5 בפברואר 2002;  
אבי כהן, הערעור נדחה: הזמר מתי כספי נמצא אשם בביגמיה, באתר ynet, 9 בפברואר 2004
27. ↑  עפ (ת"א) 70557/02 מתי כספי נגד מדינת ישראל, ניתן ב-9 בפברואר 2004
28. ↑  מתי כספי חשף: "מאבד את שמיעתי בעקבות מחלה, נלחם בביטוח הלאומי", באתר מעריב אונליין, 13 בפברואר 2019
29. ↑  נועם שרביט, ‏ביהמ"ש הורה למתי כספי ורעייתו לפנות את ביתם השכור בכפר ורדים, באתר גלובס, 10 ביוני 2009
30. ↑  ניר וולף, אדוני וכספי מציגים: שיר הסירים, באתר ישראל היום
31. ↑  ענבל חייט, בעקבות המצב: מתי כספי עזב את הארץ, באתר ישראל היום
32. ↑  קליה מור, ‏איך הוא מעז, באתר ‏מאקו‏, 25 באוקטובר 2020
33. ↑  שגיא בן נון‏, "רבים מחבריי האמנים חוסנו בלית ברירה כדי שיוכלו לעבוד. אני לא כועס עליהם", באתר וואלה!‏, 9 בפברואר 2022

| מתי כספי |
| --- |
| אלבומי אולפן | מתי כספי (1974) • מתי כספי (הפעמון) (1976) • צד א' צד ב' (1980) • צד נוסף (1980) • סוף היום (1981) • מתי כספי שר סשה ארגוב (1982) • מתתיהו ואלכסנדר (1984) • ילדותי השנייה (1985) • צד ג' צד ד' (1987) • אחד לאחד (1988) • שירים במיץ עגבניות (1989) • בובה מתי (1992) • מתי (1993) • עולם אחר (1998) • דואטים (2000) • את האישה שלי (2005) • נפש תאומה (2010) • כמו בריקוד (2017) |
| אלבומי אוסף | כולם שרים את מתי כספי (1975) • בפעם הראשונה (1992) • מתי כספי ואהוד מנור: השירים הגדולים (1994) • חלומות שמורים (1995) • האוסף (1999) • בלדות (2003) • משירי מתי כספי (2003) • המיטב (2004) |
| שיתופי פעולה | לא אכפת להם (1970) • ארץ טרופית יפה (1977) • מאחורי הצלילים (1973) • קווים (1981) • שיר אהבה רחוק (1983) • מאחורי הצלילים 1984 (1984) • מאחורי הצלילים 2002 (2002) |
| תוכניות והופעות | שירי הבלקן (1980) • עמק הנהר האדום (1981) • ארץ טרופית משגעת (1987) • הופעה חיה בערד (1997) • מה זאת אהבה (2012) |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007287744705171
* BnF: cb16548482w (data)
* GND: 142662445
* ISNI: 0000 0003 9895 7005
* LCCN: n81041342
* MusicBrainz: 606d3e5a-cbaa-4199-b2fd-88951e07d523
* SNAC: w6w096hh
* VIAF: 97339851
* WorldCat: lccn-n81041342

 |